يابه وين الحبچية؟؟
وين الجماعة الي يتألمون ورة ساعة 12 عالكورك والاسيا؟؟
للذكور المضروبين بواري فقط
تعال جاي مولاي ، اجيت ؟ هلا بيك
استريح
الله ابو الخير ، صب چاي لعمك
–شوكت تعارفتو؟
-والله صار اكثر من سنة ، واني شفت حياتي وشبابي بعيد عنها ، اني ناسيها
واصلاً ولا تجي على بالي
–اممممم متأكد من تجي على بالك ما يصيبك نوع من الهياج المشاعيري والاحاسيسي والمعاميقي؟؟
-اي يجي ، ودا ادرب نفسي على تجاهل هذا الاحساس
— انسى ، لو هسه يجي الاسقربوط اللولبي متكدر تتجاهله
-ما اكدر انسى الاسقربوط اللولبي لو الاحساس ؟؟
–ههههه لا ، الاحساس
-ليش ما اكدر ؟؟
–خل اسولفلك مولاي ، بادئ ذي بدئ "شلوني بهاي الجملة" ؟
شنو هو الحب ؟ الحب يا عم بخ هو عبارة عن تفاعلات كيميائية ناتجة عن افرازات يدعبلها الدماغ على النظام مالته ، هاي التفاعلات عبارة عن هرمونات وانزيمات
تشترك بصنع معجون المحبة "الجعفري ستايل"؟
وتبدي الحميمية بين الرجل والانثى
بس ، شنو اكثر هرمون يشارك بصنع هاي الخلطة ؟
اكثر هرمون هو : ألأوكسيتوسين والمسمى بهرمون الحب
-عمي شدتحجي ، يا اكسيتوسين يامحمود ياسين
–زمبؤلك كده يعم الحج ، هذا الهرمون موجود بالنسوان وبالزلم بس عمله بالنسوان يختلف عن عمله عند الزلم
بالنسوان هذا الهرمون يفرزة الفص الخلفي للغدة النخامية حتى يساهم بصنع تقلصات للرحم اثناء الانجاب ، ويسهل عملية الانجاب ، بالاضافة الى انه يحفز ضخ الحليب بصدر الانثى اثناء الملامسة الي تتم بين فم الطفل وحلمة الانثى
فتشوف الوعي الغرائزي مال الانثى على طفلها عالي جداً ، وتكوم تحب طفلها بفترة الامومة بصورة مو تبيعية ، وروح ابوي مو تبيعية ، تحبه اكثر من الزلمة ام السحورة
بالزلم ، هذا الهرمون هم يفرزه الفص الخلفي ، بس شوكت يتفعّل هذا الهرمون بصورة تامّة ؟؟ يتفعّل بالحالة الي يتعرف بيها واحدنا على نثية ، ويحبها
يحبها حب حقيقي ها ، مو حب قناة المشرق (هلو كونت ممكن اعرف نسبة الحب بيني وبين "حافّة حاجبها والكل عاجبها")
الهرمون عند الزلم بي مستوى ، اعلى مستوى يوصل بي الزلمة بضخ هذا الهرمون هو 90% ، يعني يتخبل الزلمة من ورة الحب ، طبعاً احنه بالعراق يكولون [هاي ساحرتله] بس بالحقيقة هاي نسبة ألأوكسيتوسين عنده صاعد للبنكة
بمرور الزمن ، يهبط المستوى لل70% ويستقر …. والحياة تمشي
-لحد هنا الحجي حلو ، بس وين الربط وية حالتي ؟؟
–كل الربط موجود مولاي ، لاتستعجل على رزقك
هذا الهرمون هو المسبب لهاي الاحاسيس المعاميقية الي تجيك من تتذكر حبيبتك
لأنه هو صاحب الفضل الاول بأرتباطك بيها عاطفياً او (كيميائياً) حسب لغة العلم
من تستجلب الذكرى الي تخص حبيبتك ، هرمون ألأكسيتوسين رح يتعامل مع هذي الذكرى على انه هي واقع ديصير هسه ، ما يتعامل وياها كذكرى ، ولذلك ينفرز الهرمون ، وانت تبقى تتگلّه
-زين والحل ؟ اريد انساها نهائياً ، وما اريد تجيني هاي الاحاسيس الي تذكرني بيها واظل ضايج بسببها
–تريد نصيحتي ؟ حاول تدخل صيدلة وطور فد عقار مثبط لهذا الهرمون
واشربه ، بس وراها تدري شرح يصير عندك ؟؟ رح يصير عندك تبوّل لا ارادي
بسبب النقص الحاصل بهرمون ألأوكسيتوسين
-يعني لو رب ميبقى براسي من ورة الذكريات ، لو ابول على نفسي؟؟
انعل ابو الحب لابو التيتانيك
–شايل وياك علّاگة؟
-اي ، شتسوي بيها ؟
–تعال انطيك جم مصدر من المصادر ، واشربهن وية جاي العصر بلكت تنسى